སྐབས་དེར།བཙན་པོའི་རྒྱལ་རབས་འཐོར་བའི་བརྡབས་གསིག་ལས་ཅུང་ཐར་མ་ཐགབོད་མི་རིགས་ཀྱི་ཤེས་རིག་སླར་གསོའི་དུས་རབས་མགོ་བརྩམས་པ་རེད།ཡོངས་གྲགས་སུ་བསྟན་པའི་མེ་རོ་མདོ་ཁམས་ཡུལ་ནས་གསོས་ཟེར་བ་ཞིག་དང་།ཤེས་ཡོན་པ་མང་པོ་རྒྱ་གར་ལ་སླེབས་ནས་ཤེས་རིག་ནང་འདྲེན་བྱས་པ་སོགས་ཡོད།དེ་འདྲའི་ཧུར་བརྩོན་དང་དཀའ་བ་སྤྱད་ནས།བོད་ཀྱི་གནས་སྟངས་ལ་ཡར་རྒྱས་ཀྱི་རྣམ་པ་ཞིག་དོད་པ་རེད།ཡིན་ནའང་།ཐེངས་འདིར།ཤེས་ཡོན་པ་ཚོས་འུ་དུམ་བཙན་པོའི་སྐབས་ཀྱི་ཉམས་མྱོང་ཐོབ་ནས།ཤེས་རིག་གི་ཚེ་སྲོག་ནི་ཤེས་ཡོན་པའི་ལག་ཏུ་ཡོད་དགོས་པ་དང་།ཤེས་ཡོན་པའི་དབང་ཐང་ནི་སྤྱི་ཚོགས་ནུས་ཤུགས་ཡོད་ཚད་ཀྱི་སྟེང་དུ་ཡོད་དགོས་པ་མོས་མཐུན་བྱས་སོང་བ་རེད།དེ་འདྲིའི་རྩ་ཚིག་གཞིར་བྱས་ནས།ཆོས་གཙོ་སྲིད་ཕལ་བྱེད་པའི་ལུགས་ཞིག་གསར་གཏོད་བྱས་པ་རེད།འོན་ཀྱང་།ཁོ་ཚོས་འུ་དུམ་བཙན་པོའི་བསྟན་པ་བསྣུབས་པའི་རྒྱུ་དང་འབྲས་བུ་མངོན་སུམ་དེ་མཐོང་ཡོད་ཀྱང་།གལ་ཟླ་དང་མཐུན་སྒྲིལ་གཉིས་ལྡན་གྱི་སྤྱི་ཚོགས་ཆོས་ཉིད་དེ་མཐོང་ཐུབ་མེད།དེ་ཡིན་ཙང་།ཁོ་ཚོས་བསླར་ཡང་སྒེར་གཅོད་ཀྱི་ལམ་ལུགས་ལ་བརྟེན་ནས་ཤེས་རིག་འཛིན་སྐྱོང་མཛད་པ་རེད།